Musim taufan Pasifik 2010

Musim taufan Lautan Pasifik bagi tahun 2010 merupakan peristiwa yang sedang berlangsung sepanjang tahun, di mana siklon tropika atau lebih dikenali umum sebagai taufan terbentuk di barat Lautan Pasifik. Kelazimannya, waktu utama bagi sebarang pembentukan siklon tropika di kawasan ini ialah antara bulan Mei dan November. Agensi yang diberi tanggungjawab untuk menamakan sebarang sistem siklon tropika di kawasan ini ialah Agensi Meteorologi Jepun (JMA). Kawasan yang dipantau bagi menjejak aktiviti siklon tropika oleh JMA meliputi kawasan utara Khatulistiwa, di antara meridian ke-100 timur (100°T) dan meridian ke-180 (180°). Selain itu agensi Pusat Amaran Taufan Bersama (JWTC) dan Pentadbiran Khidmat Atmosfera, Geofizik, dan Astronomi Filipina (PAGASA) juga memantau kawasan ini. Namun begitu PAGASA hanya memantau kawasan antara 135°T – 115°T dan 5°U – 25°U, dan turut menamakan sebarang sistem siklon tropika (walaupun ada yang telah diberikan nama oleh JMA) untuk kegunaan dalam Filipina sahaja. Manakala lekukan-lekukan tropika yang dipantau oleh JTWC akan diberi kod nombor yang mempunyai akhiran “W”.


Sistem ribut yang signifikan

Lekukan Tropika Tidak Dinamakan 
Suatu kawasan tekanan rendah di Laut China Selatan dikesan telah terbentuk pada kira-kira jam 8.00 pagi, 31 Oktober 2010. Pada jam 2.00 petang pada hari yang sama, Jabatan Meteorologi Thai telah mengesan kelajuan angin sistem tekanan rendah itu mencapai kelajuan 50 km/j. Oleh sebab yang demikian, Jabatan Meteorologi Malaysia (MMD) dan Jabatan Meteorologi Thai mengelaskan sistem ribut itu sebagai suatu lekukan tropika. MMD mengeluarkan amaran hujan lebat peringkat merah pada 9.45 pagi, 1 November 2010 untuk kebanyakan tempat di Kelantan, serta seluruh negeri Kedah dan Perlis. MMD juga turut mengeluarkan amaran angin kencang dan laut bergelora. 
Hujan lebat akibat lekukan tropika ini menyebabkan banjir teruk di kebanyakan tempat di utara Semenanjung Malaysia, terutamanya Kedah dan Perlis. Kira-kira 3,000 penduduk telah dipindahkan.

Rangkuman peristiwa

Januari – Mei

Pada awal 18 Januari, JMA melaporkan pembentukan lekukan tropika kira-kira  ke barat daya Bandar Seri Begawan, Brunei. Kira-kira 12 jam seterusnya, JTWC meletakkan identiti sistem ini sebagai Lekukan Tropika 01W ketika ia bergerak menuju Vietnam.. Lekukan tropika ini bertemu daratan berdekatan Gò Công, Vietnam pada 20 Januari dan pada penghujung hari yang sama JMA mengisytiharkan sistem ini telah terhapus di Kemboja. Tiga orang terkorban di perairan Vietnam.

Ribut Tropika Omais dinamakan oleh JMA pada 25 Mac tetapi pada lewat hari yang sama, JTWC menurunkan sistem ini menjadi lekukan tropika. Pada 26 Mac, Omais kembali menjadi ribut tropika sebelum bertukar menjadi ribut luar-tropika.

JMA mula memantau suatu kawasan tekanan rendah kira-kira  dari barat Palau pada 24 April. Setelah kawasan tekanan rendah ini bertambah kuat, JMA menaikkan sistem tekanan rendah ini menjadi suatu lekukan tropika pada awal 26 April. Lewat hari yang sama, lekukan tropika ini bertemu daratan di sempadan Davao City dan Surigao del Sur serta merentasi kawasan Mindanao. Ketika lekukan ini berada di kawasan Sulu, JMA menurunkan tarafnya kembali menjadi kawasan tekanan rendah pada awal 27 April. Pada malam 29 April, setelah meredah Palawan menuju ke Laut China Selatan, tekanan rendah ini diserapi sistem perenggan cuaca berdekatan Zambales. Lekukan tropika ini membawa hujan lebat yang menyebabkan banjir di Mindanao. Namun demikian, tiada kematian yang dilaporkan.

Jun dan Julai
Hanya satu sistem lekukan tropika yang terbentuk pada bulan Jun. Pada 2 Jun, JMA mengesan sistem tekanan rendah terbentuk di Pulau Hainan. 36 jam selepas itu, tekanan rendah tersebut bergerak menuju ke arah timur. Ketika berada  barat laut Manila, Filipina, JMA mengesan ia bertukar menjadi lekukan tropika pada hujung hari 3 Jun. Lekukan tropika ini terus bergerak ke arah timur laut. JMA tidak lagi memantau lekukan tropika ini menjelang awal 6 Jun.

Taufan Conson pada asalnya merupakan suatu lekukan tropika yang terbentuk pada awal 11 Julai dan kemudiannya diberi nama Conson apabila bertukar menjadi ribut tropika hari kemudiannya. Menjelang tengah hari 12 Julai, JMA menaikkan taraf Conson sebagai ribut tropika kencang dengan angin selaju 100 km/j (65 bsj).  Pada waktu 1800 UTC, Conson bertambah kuat setelah mencapai status taufan. Taufan Conson mencapai kekuatan maksimum dengan angin 130 km/j pada awal hari esoknya.

Rumusan 

Nota:

Nama-nama ribut 
Terdaat dua agensi kaji cuaca yang menamakan mana-mana sistem ribut di kawasan barat laut Lautan Pasifik. Oleh sebab yang demikian, suatu sistem ribut kadangkala mempunyai dua nama. Agensi Meteorologi Jepun (JMA) hanya akan menamakan suatu sistem ribut yang telah mencapai angin berkelajuan 65 km/j dalam tempoh 10 minit. JMA diberi kuasa untuk memantau kawasan dari meridian 180° ke 100°T, dan ke utara garisan Khatulistiwa. Manakala Pentadbiran Khidmat Atmosfera, Geofizik, dan Astronomi Filipina (PAGASA) hanya akan menamakan mana-mana sistem ribut di kawasan yang telah ditetapkan bagi pihaknya iaitu di antara 135°T – 115°T dan 5°U – 25°U. PAGASA juga akan memberi nama terhadap lekukan tropika yang terbentuk di dalam kawasan tadi, dan juga, walaupun JMA telah menamakan mana-mana sistem ribut. Mana-mana nama yang ditebalkan merujuk kepada ribut-ribut yang sedang berpusar atau aktif, manakala nama-nama yang berwarna  menunjukkan nama tersebut belum lagi digunakan.

Agensi Meteorologi Jepun

PAGASA

Rujukan 
<references>

Lihat juga 
Musim hurikan Atlantik 2010